**James Christian "Jimmy" Kimmel** (s. 13. marraskuuta 1967 Brooklyn, New York, New York, Yhdysvallat) on yhdysvaltalainen talk show -juontaja ja koomikko. Hän isännöi tällä hetkellä *Jimmy Kimmel Live!* -ohjelmaa ABC:lla ja on aikaisemmin juontanut *The Man Show* -ohjelmaa Comedy Centralilla. Kimmel on ollut tuottamassa *Crank Yankers-* ja *The Andy Milonakis Show* -ohjelmia

Yksityiselämä
-------------

Jimmy Kimmel syntyi New Yorkissa Brooklynin hallintoalueella saksalais-italialaiseen perheeseen vuonna 1967. He muuttivat Nevadan Las Vegasiin Jimmyn ollessa lapsi. Kimmel valmistui Ed W. Clark high schoolista ja haki tämän jälkeen Nevadan yliopistoon. Hän opiskeli siellä vuoden, kunnes siirtyi opiskelemaan Arizonan osavaltion yliopistoon. Kimmel ei valmistunut yliopistosta.

Kimmel avioitui Gina-nimisen naisen kanssa vuonna 1988. Heillä on kaksi lasta. Pariskunta erosivat 14 vuoden avioliiton jälkeen vuonna 2003. Kimmel alkoi seurustella samana vuonna koomikko Sarah Silvermanin kanssa. Pari oli yhdessä viisi vuotta yhtäjaksoisesti, kunnes he erosivat kesällä 2008. Kimmel ja Silverman palasivat yhteen lokakuussa 2008 mutta erosivat taas maaliskuussa 2009. Vuonna 2013 Kimmel meni naimisiin Molly McNearneyn kanssa. Vuonna 2020 Kimmelin osallistuttua PBS:n *Finding Your Roots* -nimiseen ohjelmaan hän sai kuulla olevansa Martha Stewartin serkku.

Kimmel tunnetaan innokkaana musiikin ystävänä ja hän soittaa bassoklarinettia. Kimmel esiintyi lavalla yhdessä Mighty Mighty Bosstonesin kanssa Kalifornian Costa Mesassa 20. heinäkuuta 2008 ja soitti heidän kappaleensa "The Impression That I Get" bassoklarinetilla.

Uskonnolliselta vakaumukseltaan Kimmel on katolilainen. Hän myös harjoittaa uskontoaan aktiivisesti.

Kimmel sairastaa narkolepsiaa.

Ura
---

### Radio

Kimmel tutustui radiossa työskentelyyn Nevadan yliopiston omalla radioasemalla. Ensimmäisen varsinaisen radiotyön hän sai vuonna 1989 seattlelaiselle KZOK-FM-kanavalle. Kimmelin työskenneltyä kanavalla alle vuoden hänet erotettiin yhdessä kollegansa kanssa. He siirtyivät työskentelemään tampalaiselle WRBQ-FM-kanavalle, mutta heidät erotettiin jälleen. Kimmel työskenteli tämän jälkeen KCMJ-FM- ja KRQQ-kanavilla, kunnes siirtyi losangelesilaiselle KROQ-FM-kanavalle. Siellä Kimmel työskenteli viisi vuotta, kunnes päätti siirtyä kokopäiväisesti televisioon vuonna 1999.

### Televisio

#### Comedy Central

Jimmy Kimmel aloitti televisiossa juontajantyönsä Comedy Centralin *Win Ben Stein's Money* -tietokilpailuohjelmassa vuonna 1997. Kimmel palkittiin ohjelmasta yhdessä juontaja Ben Steinin kanssa Daytime Emmy -palkinnolla vuonna 1999. Kimmel lopetti juontotyönsä ohjelmassa vuonna 2001.

Vuonna 1999 Kimmel aloitti työskentelemään myös toisena juontajana ja tuottajana (yhdessä Daniel Kellisonin kanssa) *The Man Show’ssa* yhdessä Adam Carollan kanssa Comedy Centralilla. Ohjelman menestyksen myötä Kimmel, Kellison ja Carolla perustivat yhdessä tuotantoyhtiö Jackhole Productionsin.

#### Jimmy Kimmel Live!

Vuoden 2003 tammikuussa Kimmel jätti *The Man Show’n* ja aloitti juontamaan omaa talk show'taan, *Jimmy Kimmel Live!:a* ABC:lla. Tyypillistä ohjelmalle on se, että Kimmel lopettaa sen sanoihin *"Pahoittelut Matt Damonille, aikamme on lopussa."*. Myös sketsistä jossa Sarah Silverman laulaa "I'm Fucking Matt Damon" tuli nopeasti Internet-ilmiö. Ohjelmassa on ollut myös tapana haastatella *Dancing with the Stars* -ohjelmasta viikoittain pudonnutta julkisuuden henkilöä.

#### Muut televisiotyöt

Ennen *Jimmy Kimmel Live!*:a Kimmel toimi neljä vuotta amerikkalaisen jalkapallon otteluiden lopputulosten ennustajana FOX:lla, mutta lopetti työn keskittyäkseen omaan talk show’hun. Vuonna 2006 Kimmel juonsi tietokilpailuohjelma *Set for Lifen* ABC:lla. Hän on juontanut myös palkintogaaloja, kuten ESPY Awardsin vuonna 2007 ja American Music Awardin vuosina 2004, 2006, 2007 ja 2008, sekä roast-ohjelmia. Lisäksi Kimmel on ollut haastateltavana ja vierailevana juontajana muissakin ohjelmissa.

Jimmy Kimmel on saanut nimensä Guinnessin ennätysten kirjaan eniten yhden työviikon aikana matkustelleena henkilönä. Tällöin hän oli vierailevana juontajana *Live with Regis and Kelly* -talk show’ssa, joka kuvataan New Yorkissa, kun taas *Jimmy Kimmel Live!* kuvataan Los Angelesissa.

Kimmel juonsi vuoden 2017 Oscar-gaalan.

Muu toiminta
------------

Kimmel oli mukana perustamassa Los Angelesin pyhän Januariuksen päivä -nimistä festivaalia, ja juonsi tapahtuman vuonna 2009 yhdessä Adam Carollan kanssa.

Vuonna 2018 Kimmel teki varainkeruuta demokraatteja edustavan Jacky Rosenin senaattorikampanjan hyväksi.

Palkinnot ja tunnustukset
-------------------------

* Daytime Emmy -palkinto (Paras peli-/kilpailuohjelmajuontaja), 1999 (yhdessä Ben Steinin kanssa)
* Dildon kaupungin kunniapormestari (Newfoundland ja Labrador, Kanada, 2019)

Katso myös
----------

* Jimmy Kimmel Live!

Lähteet
-------

1. ↑  TV Close-Up: Jimmy Kimmel Bend Weekly News. Viitattu 17.1.2009. (englanniksi)
2. 1 2 3 4 5 6  Jimmy Kimmel Bio Love To Know Celebrity.  Arkistoitu 26.1.2009. Viitattu 17.1.2009. (englanniksi)
3. ↑  Jimmy Kimmel and Sarah Silverman Are Back On! People. Viitattu 17.1.2009. (englanniksi)
4. ↑  Jimmy Kimmel, Molly McNearney Marry *People*.  13.7.2013. Viitattu 28.3.2023. (englanniksi)
5. ↑  The Surprising Connection Between Jimmy Kimmel And Martha Stewart *The List*.  1.10.2021. Viitattu 28.3.2023. (englanniksi)
6. ↑  Dropkick Murphys, Mighty Mighty Bosstones win one for Boston at Pacific The Orange County Register.  Arkistoitu 12.10.2008. Viitattu 17.1.2009. (englanniksi)
7. ↑  Jimmy Kimmel Defends His Catholic Faith Against Attack from Roy Moore *ChurchPOP*.  7.12.2017. Viitattu 28.3.2023. (englanniksi)
8. ↑  What It Feels Like to Have Narcolepsy Esquire. Viitattu 17.1.2009. (englanniksi)
9. ↑  Behind Matt Damon's Raunchy Payback to Jimmy Kimmel People. Viitattu 17.1.2009. (englanniksi)
10. ↑  Jimmy Kimmel The Internet Movie Database. Viitattu 17.1.2009. (englanniksi)
11. ↑  Jimmy Kimmel sets a Guinness World Record TV Squad.  Arkistoitu 1.11.2008. Viitattu 17.1.2009. (englanniksi)
12. ↑  Jimmy Kimmel and Adam Corolla Host the 6th Annual Precious Cheese Feast of San Gennaro *LA's The Place*.  21.9.2007. Viitattu 28.3.2023. (englanniksi)
13. ↑  Kimmel, Killers’ Flowers to headline Rosen rally in Las Vegas *Las Vegas Review-Journal*.  31.10.2018. Viitattu 28.3.2023. (englanniksi)
14. ↑  Jimmy Kimmel named honourary mayor of Dildo, N.L. promises to visit community *Global News*.  7.8.2019. Viitattu 28.3.2023. (englanniksi)

Aiheesta muualla
----------------

* Jimmy Kimmel Live! (englanniksi)
* jimmykimmel.net (englanniksi)
* Jimmy Kimmel Internet Movie Databasessa. (englanniksi)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |